Document ID: 32013D0403

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Ιουλίου 2013
για την έγκριση ορισμένων τροποποιημένων προγραμμάτων εκρίζωσης και επιτήρησης των νοσημάτων των ζώων και των ζωοανθρωπονόσων για το 2013 και για την τροποποίηση της εκτελεστικής απόφασης 2012/761/ΕΕ όσον αφορά τη χρηματοδοτική συνδρομή της Ένωσης για ορισμένα προγράμματα που εγκρίθηκαν με την εν λόγω απόφαση
[κοινοποιηθείσα υπό τον αριθμό C(2013) 4663]
(2013/403/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 27 παράγραφοι 5 και 6,
Εκτιμώντας τα ακόλουθα:
(1)
Η απόφαση 2009/470/ΕΚ ορίζει τις διαδικασίες που διέπουν τη χρηματοδοτική συνδρομή της Ένωσης στα προγράμματα εκρίζωσης, ελέγχου και επιτήρησης των νοσημάτων των ζώων και των ζωοανθρωπονόσων.
(2)
Η απόφαση 2008/341/ΕΚ της Επιτροπής, της 25ης Απριλίου 2008, σχετικά με τον καθορισμό κοινοτικών κριτηρίων για τα εθνικά προγράμματα εκρίζωσης, ελέγχου και επιτήρησης ορισμένων ζωικών ασθενειών και ζωονόσων (2) προβλέπει ότι τα προγράμματα που υποβάλλουν τα κράτη μέλη στην Επιτροπή για την εκρίζωση, τον έλεγχο και την επιτήρηση νοσημάτων των ζώων και ζωοανθρωπονόσων που απαριθμούνται στο παράρτημα της εν λόγω απόφασης πρέπει, προκειμένου να εγκριθούν βάσει του χρηματοδοτικού μέσου της Ένωσης που προβλέπεται στο άρθρο 27 παράγραφος 1 της απόφασης 2009/470/ΕΚ, να πληρούν, τουλάχιστον, τα κριτήρια που θεσπίζονται στο παράρτημα της απόφασης 2008/341/ΕΚ.
(3)
Η εκτελεστική απόφαση 2012/761/ΕΕ της Επιτροπής, της 30ής Νοεμβρίου 2012, για την έγκριση των ετήσιων και των πολυετών προγραμμάτων για την εκρίζωση, τον έλεγχο και την επιτήρηση ορισμένων νοσημάτων των ζώων και ζωοανθρωπονόσων, τα οποία υπέβαλαν τα κράτη μέλη για το 2013 (3) και τα επόμενα έτη, καθώς και της χρηματοδοτικής συνδρομής της Ένωσης για τα προγράμματα αυτά, εγκρίνει ορισμένα εθνικά προγράμματα και καθορίζει το ποσοστό και το μέγιστο ποσό της χρηματοδοτικής συνδρομής της Ένωσης για κάθε πρόγραμμα που υποβάλλεται από τα κράτη μέλη.
(4)
Η απόφαση 2009/719/ΕΚ της Επιτροπής, της 28ης Σεπτεμβρίου 2009, που επιτρέπει σε ορισμένα κράτη μέλη να αναθεωρήσουν τα ετήσια προγράμματά τους για την παρακολούθηση της ΣΕΒ (4), όπως τροποποιήθηκε πρόσφατα από την εκτελεστική απόφαση 2013/76/ΕΕ (5), προβλέπει ότι ορισμένα κράτη μέλη μπορούν να διακόψουν την πραγματοποίηση δοκιμών σε υγιή βοοειδή που έχουν υποβληθεί σε σφαγή. Αυτό θα έχει σημαντικό αντίκτυπο στον αριθμό των δοκιμών που πρέπει να διενεργούνται βάσει των προγραμμάτων τους για την επιτήρηση των μεταδοτικών σπογγωδών εγκεφαλοπαθειών (ΜΣΕ), καθώς και για την εκρίζωση της σπογγώδους εγκεφαλοπάθειας των βοοειδών (ΣΕΒ) και της τρομώδους νόσου των προβάτων που έχουν εγκριθεί για το έτος 2013 και μειώνουν σημαντικά τις ανάγκες χρηματοδότησης.
(5)
Το Βέλγιο, η Τσεχική Δημοκρατία, η Δανία, η Γερμανία, η Εσθονία, η Ιρλανδία, η Ισπανία, η Γαλλία, η Κύπρος, η Λετονία, το Λουξεμβούργο, η Ουγγαρία, η Αυστρία, η Σλοβενία, η Σλοβακία, η Φινλανδία, η Σουηδία και το Ηνωμένο Βασίλειο υπέβαλαν προς έγκριση στην Επιτροπή τροποποιημένα προγράμματα, για τις μεταδοτικές σπογγώδεις εγκεφαλοπάθειες (ΜΣΕ), τη σπογγώδη εγκεφαλοπάθεια των βοοειδών (ΣΕΒ) και την τρομώδη νόσο των προβάτων σε σχέση με την εν λόγω τροποποίηση της απόφασης 2009/719/ΕΚ.
(6)
Επιπλέον, η Ουγγαρία υπέβαλε τροποποιημένο πρόγραμμα για την εκρίζωση και την επιτήρηση του καταρροϊκού πυρετού του προβάτου με το οποίο τροποποιεί τις δραστηριότητές της σε σχέση με την υλοποίηση της εντομολογικής επιτήρησης.
(7)
Ύστερα από την ανίχνευση του ιού του καταρροϊκού πυρετού του προβάτου οροτύπου 1 που κυκλοφορεί σε ορισμένες περιοχές του εδάφους της, η Ισπανία υπέβαλε τροποποιημένο πρόγραμμα για την εκρίζωση και την επιτήρηση του καταρροϊκού πυρετού του προβάτου, ώστε να συμπεριληφθεί ο υποχρεωτικός εμβολιασμός στις περιοχές αυτές με στόχο τον έλεγχο της εν λόγω νόσου και την πρόληψη της διασποράς της.
(8)
Η Ελλάδα υπέβαλε τροποποιημένο πρόγραμμα για την εκρίζωση της λύσσας, ώστε να καθορίσει τους τομείς στους οποίους θα εφαρμοστεί ο εμβολιασμός, μετά τον εντοπισμό κρουσμάτων λύσσας στο έδαφός του.
(9)
Μετά την πρόσφατη ολοκλήρωση των διμερών διαπραγματεύσεων με τη Λευκορωσία σχετικά με τη συνεργασία για τη λύσσα, η Πολωνία υπέβαλε τροποποιημένο πρόγραμμα για την εκρίζωση και την παρακολούθηση της λύσσας το οποίο περιλαμβάνει δραστηριότητες εμβολιασμού διά του στόματος σε ορισμένες περιοχές που βρίσκονται κοντά στα σύνορα εντός του εδάφους της εν λόγω τρίτης χώρας, με στόχο την προστασία της Ένωσης από την επανεμφάνιση της λύσσας εξαιτίας της μετακίνησης προσβεβλημένων άγριων ζώων μέσω των κοινών συνόρων.
(10)
Η Επιτροπή εξέτασε τα εν λόγω τροποποιημένα προγράμματα τόσο από κτηνιατρική όσο και από οικονομική άποψη. Διαπιστώθηκε ότι τα προγράμματα είναι σύμφωνα με τη σχετική κτηνιατρική νομοθεσία της Ένωσης, και ιδίως με τα κριτήρια που προβλέπονται στην απόφαση 2008/341/ΕΚ. Τα τροποποιημένα προγράμματα πρέπει, συνεπώς, να εγκριθούν.
(11)
Η έγκριση, με την παρούσα απόφαση, των τροποποιημένων προγραμμάτων, έχει αντίκτυπο στα ποσά που απαιτούνται για την εκτέλεση των προγραμμάτων εκρίζωσης, ελέγχου και παρακολούθησης που εγκρίθηκε με την εκτελεστική απόφαση 2012/761/ΕΕ. Επομένως, πρέπει να προσαρμοστεί αναλόγως το μέγιστο ποσό της χρηματοδοτικής συνδρομής της Ένωσης για ορισμένα από αυτά τα προγράμματα.
(12)
Συνεπώς, η εκτελεστική απόφαση 2012/761/ΕΕ πρέπει να τροποποιηθεί αναλόγως.
(13)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα τροποποιημένα προγράμματα για την επιτήρηση των μεταδοτικών σπογγωδών εγκεφαλοπαθειών (ΜΣΕ) και για την εκρίζωση της σπογγώδους εγκεφαλοπάθειας των βοοειδών (ΣΕΒ) και της τρομώδους νόσου των προβάτων που υποβλήθηκαν από τα ακόλουθα κράτη μέλη στις ακόλουθες ημερομηνίες, εγκρίνονται για την περίοδο από την 1η Ιανουαρίου 2013 έως την 31η Δεκεμβρίου 2013:
α)
Βέλγιο στις 5 Απριλίου 2013·
β)
Τσεχική Δημοκρατία στις 5 Απριλίου 2013·
γ)
Δανία στις 24 Απριλίου 2013·
δ)
Γερμανία στις 20 Μαρτίου 2013·
ε)
Εσθονία στις 26 Μαρτίου 2013·
στ)
Ιρλανδία στις 22 Μαρτίου 2013·
ζ)
Ισπανία στις 27 Μαρτίου 2013·
η)
Γαλλία στις 29 Μαρτίου 2013·
θ)
Κύπρος στις 29 Μαρτίου 2013·
ι)
Λετονία στις 28 Μαρτίου 2013·
ια)
Λουξεμβούργο στις 3 Απριλίου 2013·
ιβ)
Ουγγαρία στις 27 Μαρτίου 2013·
ιγ)
Αυστρία στις 27 Μαρτίου 2013·
ιδ)
Σλοβενία στις 20 Μαρτίου 2013·
ιε)
Σλοβακία στις 26 Μαρτίου 2013·
ιστ)
Φινλανδία στις 28 Μαρτίου 2013·
ιζ)
Σουηδία στις 22 Μαρτίου 2013·
ιη)
Ηνωμένο Βασίλειο στις 7 Ιουνίου 2013.
Άρθρο 2
Εγκρίνονται τα ακόλουθα τροποποιημένα προγράμματα για την επιτήρηση και την εκρίζωση του αφθώδους πυρετού σε ενδημικές περιοχές ή σε περιοχές υψηλού κινδύνου, για την περίοδο από την 1η Ιανουαρίου 2013 έως την 31η Δεκεμβρίου 2013.
α)
Ισπανία στις 26 Μαρτίου 2013·
β)
Ουγγαρία στις 24 Ιανουαρίου 2013.
Άρθρο 3
Εγκρίνονται τα ακόλουθα τροποποιημένα προγράμματα για την εκρίζωση της λύσσας σε ενδημικές περιοχές ή σε περιοχές υψηλού κινδύνου, για την περίοδο από την 1η Ιανουαρίου 2013 έως την 31η Δεκεμβρίου 2013.
α)
Πολωνία στις 28 Μαρτίου 2013·
β)
Ελλάδα στις 28 Ιουνίου 2013.
Άρθρο 4
Η εκτελεστική απόφαση 2012/761/ΕΕ τροποποιείται ως εξής:
1)
Στο άρθρο 4 παράγραφος 2, το στοιχείο β) σημείο vii) αντικαθίσταται από το ακόλουθο κείμενο:
«vii)
500 000 ευρώ για την Ισπανία·».
2)
Στο άρθρο 10 παράγραφος 2, το στοιχείο γ) αντικαθίσταται από το ακόλουθο κείμενο:
«γ)
δεν υπερβαίνει τα ακόλουθα ποσά:
i)
290 000 ευρώ για το Βέλγιο·
ii)
270 000 ευρώ για τη Βουλγαρία·
iii)
500 000 ευρώ για την Τσεχική Δημοκρατία·
iv)
300 000 ευρώ για τη Δανία·
v)
4 700 000 ευρώ για τη Γερμανία·
vi)
60 000 ευρώ για την Εσθονία·
vii)
1 210 000 ευρώ για την Ιρλανδία·
viii)
1 700 000 ευρώ για την Ελλάδα·
ix)
3 290 000 ευρώ για την Ισπανία·
x)
12 600 000 ευρώ για τη Γαλλία·
xi)
4 800 000 ευρώ για την Ιταλία·
xii)
230 000 ευρώ για την Κροατία·
xiii)
1 900 000 ευρώ για την Κύπρο·
xiv)
80 000 ευρώ για τη Λετονία·
xv)
420 000 ευρώ για τη Λιθουανία·
xvi)
50 000 ευρώ για το Λουξεμβούργο·
xvii)
790 000 ευρώ για την Ουγγαρία·
xviii)
25 000 ευρώ για τη Μάλτα·
xix)
2 200 000 ευρώ για τις Κάτω Χώρες·
xx)
500 000 ευρώ για την Αυστρία·
xxi)
2 600 000 ευρώ για την Πολωνία·
xxii)
1 100 000 για την Πορτογαλία·
xxiii)
1 200 000 ευρώ για τη Ρουμανία·
xxiv)
160 000 ευρώ για τη Σλοβενία·
xxv)
250 000 ευρώ για τη Σλοβακία·
xxvi)
160 000 ευρώ για τη Φινλανδία·
xxvii)
210 000 ευρώ για τη Σουηδία·
xxviii)
2 520 000 ευρώ για το Ηνωμένο Βασίλειο.».
3)
Το άρθρο 11 τροποποιείται ως εξής:
α)
στην παράγραφο 2, το στοιχείο δ) σημείο ii) αντικαθίσταται από το ακόλουθο κείμενο:
«ii)
1 500 000 ευρώ για την Ελλάδα·»·
β)
στην παράγραφο 2, το στοιχείο δ) σημείο vii) αντικαθίσταται από το ακόλουθο κείμενο:
«vii)
6 850 000 ευρώ για την Πολωνία·»·
γ)
στην παράγραφο 4, το στοιχείο γ) αντικαθίσταται από το ακόλουθο κείμενο:
«γ)
δεν υπερβαίνει τα:
i)
1 260 000 ευρώ για το τμήμα του λιθουανικού προγράμματος που υλοποιείται στη Λευκορωσία·
ii)
1 255 000 ευρώ για το τμήμα του πολωνικού προγράμματος που υλοποιείται στην Ουκρανία·
iii)
295 000 ευρώ για το τμήμα του πολωνικού προγράμματος που υλοποιείται στη Λευκορωσία·».
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 25 Ιουλίου 2013.

Labels: 19
5
0
6
15